Дзятлаўшчына не адзін месяц рыхтавалася сустракаць гасцей на абласным фестывалі-кірмашы працаўнікоў вёскі “Дажынкі-2015”. У першую чаргу надалі ўвагу навядзенню парадку як у райцэнтры, так і на тэрыторыі ўсяго раёна. Пабудавалі і рэканструявалі 15 аб’ектаў, сярод якіх плошча 17 Верасня, дзе пройдуць асноўныя мерапрыемствы фестывалю, гасцініца “Ліпічанка”, магазін “Міраж”, Дом быту, Цэнтр культуры і народнай творчасці. Напярэдадні свята адкрыліся новыя харчовыя і прамтаварныя магазіны. Змяніўся да лепшага і сам горад – пераўвасобіліся яго вуліцы Міцкевіча, Фрунзэ, быў пабудаваны новы корпус райвыканкама, мадэрнізаваны жылыя дамы па вуліцах Савецкай, Перамогі. У гэты ж час быў мадэрнізаваны харчблок гімназіі №1 горада Дзятлава, адрамантаваны корпус раённай бальніцы.